**Societatea civilă din CES, mazilită de premier la inițiativa ministrului Lia Olguța Vasilescu**

**Organizațiile care au reprezentat societatea civilă în Consiliul Economic și Social solicită anularea măsurii prin care 13 din 15 membri au fost revocați de premierul Viorica Dăncilă. Acest act constituie o ingerință nepermisă și nelegală în activitatea unei instituții autonome conform Constituției.**

Revocarea și înlocuirea aproape completă a organizațiilor reprezentate în CES a fost făcută fără nicio notificare prealabilă, fără un proces de selecție și fără ca CES sau membrii săi să fi fost notificați în vreun fel, la inițiativa ministrului Lia Olguța Vasilescu. Aceasta a arătat astfel un dispreț profund pentru procesul de dialog social și fată de întregul sector neguvernamental, atitudine nedemnă de poziția sa de ministru al muncii. Reprezentanții societății civile sunt desemnați prin decizie a Prim-ministrului conform legii, în urma unui proces de selecție coordonat de Ministerul Muncii. Mandatul acestora este de 4 ani și instituția este autonomă conform Constituției Românie.

Organizațiile semnatare atrag atenția că revocarea vine ca urmare a faptului că CES nu a mai avizat începând cu acest an proiecte de legi, ordonanțe și hotărâri de Guvern care nu respectau procedura legală de avizare, consultare și fundamentare, precum și ca urmare a avizării negative a mai multor proiecte majore ale ministrului Lia Olguța Vasilescu. Practic, ministrul muncii a eliminat, în mod autoritar, reprezentanții societății civile din CES pentru că aceștia și-au exercitat cu bună credință mandatele și au criticat constructiv propunerile guvernamentale.

Având în vedere faptul că membrii vizați de revocare erau abia la jumătatea mandatelor, iar organismul este autonom conform Constituției, aceștia vor analiza și mijloacele legale de contestare a deciziei.

Radu Nicosevici, Asociația Academia de Advocacy

Daniela Vișoianu, Asociația C4C Communication for Community

Dana Cavaleru, Asociația HR Management Club (HR Club)

Ana Păun, Asociația InfoCons

Florian Sălăjeanu, Asociația Profesională Neguvernamentală de Asistență Socială - ASSOC

Mircea Ciocan, Federația Asociațiilor Apicole din România - ROMAPIS

Mihai Dragoș, Federația Consiliul Tineretului din România - CTR

Gheorghe Chioaru, Federația Națională „Omenia” a Caselor de Ajutor Reciproc ale Pensionarilor din România

Bogdan Simion, Federația Organizațiilor Neguvernamentale pentru Copil - FONPC

Loredana Urzică, Federația Uniunea Studenților din România - USR

Gelu Duminică, Fundația Agenția de Dezvoltare Comunitară Împreună

Ion Anghel, Uniunea Profesiilor Liberale din România - UPLR

Sevastița Grigorescu, Uniunea Națională a Cooperației Meșteșugărești - UCECOM